REPUBLIKA SRBIJA

NARODNA SKUPŠTINA

Odbor za prava deteta

23 Broj 06-2/219-21

31. maj 2021. godine

B e o g r a d

Z A P I S N I K

TREĆE SEDNICE ODBORA ZA PRAVA DETETA

ODRŽANE 27. MAJA 2021. GODINE

Sednica je počela u 11,20 časova.

Sednicom je predsedavao Ivica Dačić, predsednik Narodne skupštine i predsednik Odbora za prava deteta.

Sednici su prisustvovali članovi Odbora: dr Vladimir Orlić, Elvira Kovač i akademik Muamer Zukorlić, potpredsednici Narodne skupštine, Jelena Mijatović, zamenik predsednika Odbora, Jelena Obradović, Nataša Ivanović, Dubravka Filipovski, Milija Miletić, Milanka Jevtović Vukojičić, Milijana Sakić, Misala Pramenković, prof. dr Aleksandra Pavlović Marković, Danijela Veljović i Mirsad Hodžić.

Sednici su prisustvovali zamenici odsutnih članova Odbora: Vesna Stambolić (Nikola Lazić, član), Hadži Milorad Stošić (Jelisaveta Veljković, član) i dr Emeše Uri (Rozalija Ekres, član).

Sednici Odbora nisu prisustvovali: Stefan Krkobabić, Radovan Tvrdišić i Marija Jevđić, potpredsednici Narodne skupštine, kao ni sledeći članovi Odbora: Ilija Životić i Zagorka Aleksić, niti njihovi zamenici.

Sednici su prisustvovali narodni poslanici dr Vesna Ivković i Nadije Bećiri.

Sednici su prisustvovali predstavnici Ministarstva za brigu o porodici i demografiju i to: Milka Milovanović Minić, državni sekretar Ministarstva i Mirjana Radanović, sekretar Ministarstva.

Pre prelaska na utvrđivanje predloženog dnevnog reda, predsednik Odbora je istakao da do sada nije postojalo resorno ministarstvo koje se direktno bavilo pitanjima prava i zaštite prava dece, ali zato sada postoji novina – novo Ministarstvo, i to Ministarstvo za brigu o porodici i demografiju koje je prepoznalo prirodnu vezu sa Odborom za prava deteta. Izrazio je zadovoljstvo što upravo ovom sednicom i zvanično, prvi put, započinje saradnja između Ministarstva i Odbora, uz nadu da će u budućem periodu ta saradnja biti sve bolja, intezivnija i efikasnija.

Na predlog predsednika Odbora, jednoglasno (18 glasova „za“) je usvojen sledeći:

D n e v n i r e d:

1. Razmatranje Informacije o radu Ministarstva za brigu o porodici i demografiju za period od oktobra do decembra 2020. godine (23 Broj 02-886/21 od 24. maja 2021. godine);

2. Razmatranje Informacije o radu Ministarstva za brigu o porodici i demografiju za period od januara do marta 2021. godine (23 Broj 02-891/21 od 24. maja 2021. godine);

1. R a z n o.

Pre prelaska na rad po utvrđenom dnevnom redu, Odbor je jednoglasno (18 glasova „za“) i bez primedbi usvojio zapisnik Druge sednice Odbora, održane 19. aprila 2021. godine.

**Prva tačka dnevnog reda -** Razmatranje Informacije o radu Ministarstva za brigu o porodici i demografiju za period od oktobra do decembra 2020. godine (23 Broj 02-886/21 od 24. maja 2021. godine)

**Druga tačka dnevnog reda** – Razmatranje Informacije o radu Ministarstva za brigu o porodici i demografiju za period od januara do marta 2021. godine (23 Broj 02-891/21 od 24. maja 2021. godine)

Pre prelaska na rad po utvrđenom dnevnom redu, predsednik Odbora je obavestio prisutne da je Ministarstvo za brigu o porodici i demografiju dostavilo Odboru Informaciju o radu Ministarstva za brigu o porodici i demografiju za period od oktobra do decembra 2020. godine i Informaciju o radu Ministarstva za brigu o porodici i demografiju za period od januara do marta 2021. godine, u skladu sa članom 229. Poslovnika Narodne skupštine koji propisuje da ministar informiše nadležni Odbor Narodne skupštine o radu ministarstva jednom u tri meseca. Istakao je da je ovo prvi put, kako u ovom Sazivu Narodne skupštine, tako i u ostalim sazivima, da se Odboru za prava deteta dostavlja informacija o radu nekog ministarstva, kao i da su članovima i zamenicima članova Odbora dostavljene informacije za 1. i 2. tačku dnevnog reda, putem elektronske pošte, tako da su imali prilike da se sa sadržinom blagovremeno upoznaju.

Dogovoreno je, na predlog predsednika Odbora, da predstavnici ministarstva prilikom uvodnog predstavljanja, istovremeno, podnesu obe informacije - Informacija o radu Ministarstva za brigu o porodici i demografiju za period od oktobra do decembra 2020. godine i Informacija o radu Ministarstva za brigu o porodici i demografiju za period od januara do marta 2021. godine, odnosno da se spoji diskusija za 1. i 2. tačku dnevnog reda, a da se na kraju diskusije Odbor izjasni odvojeno o svakoj informaciji (posebno izjašnjavanje Odbora za 1. tačku dnevnog reda i posebno izjašnjavanje Odbora za 2. tačku dnevnog reda).

Uvodno predstavljanje Informacije o radu Ministarstva za brigu o porodici i demografiju za period od oktobra do decembra 2020. godine i Informacije o radu Ministarstva za brigu o porodici i demografiju za period od januara do marta 2021. godine, podnele su Milka Milovanović Minić, državni sekretar Ministarstva za brigu o porodici i demografiju i Mirjana Radanović, sekretar Ministarstva za brigu o porodici i demografiju. Na početku su istakle da je Ministarstvo novoformirani organ, osnovan 28. oktobra 2020. godine i da obavlja poslove državne uprave koji se odnose na sistem porodično - pravne zaštite, brak, populacionu politiku, planiranje porodice, porodicu i decu, unapređenje i razvoj demografske politike, politike nataliteta, kvaliteta života i produžetka života, reproduktivnog zdravlja i unutrašnjih migracija, izradu nacionalnih dokumenata i pripremu i sprovođenje kampanja vezanih za demografsku politiku, kao i druge poslove određene zakonom. Ukazale su da je Ministarstvo postalo operativno, kada je i formalno dobilo pomoćnike ministra i državnog sekretara i tada se ušlo u pripremu zakonskih propisa kojima su predviđene izmene i dopune dva zakona – Zakon o izmenama i dopunama Zakona o finansijskoj podršci porodici sa decom i izmene i dopune Porodičnog zakona, sa posebnim osvrtom na pripremu Nacrta zakona o pravima deteta i zaštitniku prava deteta kojim je predviđeno osnivanje instituta zaštitnika prava deteta. Predstavnici Ministarstva su se, u uvodnom obraćanju, osvrnule i na Savet za prava deteta, koji je u nadležnosti Ministarstva za brigu o porodici i demografiju, obrazovan 1. aprila 2021. godine, a njegovim obrazovanjem je nastavljen kontinuitet rada sa zadacima i ostalim aktivnostima. Pored ostalog, bilo je i reči o unapređenju polja hraniteljstva kroz reviziju Pravilnika o hraniteljstvu, odnosno o hraniteljskom smeštaju, kao i o međusektorskoj saradnji i saradnji sa lokalnim samoupravama na unapređenju programa podrške roditeljstvu i porodicama. Istaknuto je da će, Ministarstvo nakon završetka svih planiranih obilazaka lokalnih samouprava prikupiti primere dobre prakse u jedinicama lokalne samouprave, napraviti sveobuhvatni izveštaj, odnosno sveobuhvatni dokument, koji će biti predstavljen Vladi Republike Srbije. Takođe, predstavnici Ministarstva su se osvrnule na dogovorenu saradnju Ministarstva i UNICEF-a, u oblasti zaštite prava deteta, kao i na to da će podržati nastavak projekta „Podsticajno roditeljstvo kroz igru“ i „Jednaki ka rodnoj ravnopravnosti“, sa posebnim osvrtom na započetu saradnju sa Međunarodnom organizacijom rada u oblasti unapređenja zaštite dece od zloupotrebe dečjeg rada i predstavljenog projekta „Merenje, podizanje svesti i angažovanja politika radi unapređenja borbe protiv zloupotrebe dečjeg rada i prinudnog rada“.

Predsednik Odbora je, pre nego što je otvorio diskusiju, podsetio na član 229. st. 2. i 4. Poslovnika Narodne skupštine koji ukazuje da na sednici Odbora, pitanja ministru o podnetim informacijama mogu da postavljaju članovi nadležnog Odbora, kao i ovlašćeni predstavnik poslaničke grupe koja nema člana u Odboru. O zaključcima Odbora povodom podnetih informacija, Odbor podnosi izveštaj Narodnoj skupštini.

U diskusiji su učestvovali članovi i zamenici članova Odbora: Ivica Dačić, Jelena Mijatović, akademik Muamer Zukorlić, Milija Miletić, Milanka Jevtović, Vukojičić, Dubravka Filipovski, Jelena Obradović, Vesna Stambolić i Emeše Uri, kao i predstavnici Ministarstva za brigu o porodici i demografiju: Milka Milovanović Minić, državni sekretar Ministarstva i Mirjana Radanović, sekretar Ministarstva.

Tokom diskusije članovi i zamenici članova Odbora su pohvalili podnete informacije, pružili podršku veoma kompleksnom radu Ministarstva, izrazili zadovoljstvo formiranjem novog Ministarstva, smatrajući ga izuzetno značajnim i suštinski važnim za opstanak svake zemlje, kako zbog povećanja broja novorođene dece, tako i zbog bavljenja pitanjem demografije i populacione politike. Polazeći od strateški veoma značajne činjenice da je porodica temelj svakog društva, a deca budućnost jedne zemlje – ključni subjekat celokupne budućnosti, izneta su mišljenja da konačan uspeh zavisiti od stepena saradnje koje Ministarstvo uspostavi sa određenim subjektima, jer ključni akteri su porodica i škola -dva strateška partnera u zaštiti prava deteta. Ocenjena je, kao veoma važna, saradnja Odbora i Ministarstva, u nadi da će biti efikasnija i intezivnija po pitanjima prava deteta i zaštite prava deteta. Pohvaljene su izrade na izmenama i dopunama Zakona o finansijskoj podršci porodici sa decom, kao i izmene i dopune Porodičnog zakona, uz ocenu da su to dva osnovan zakona koja se bave pitanjima porodice i dece, odnosno pitanjima zaštite najboljeg interesa dece. Diskutovalo se o deci koja potiču iz porodica čiji roditelji neadekvatno vrše roditeljske dužnosti i obaveze i koja, zbog toga, bivaju smeštena u hraniteljske porodice ali se poseban fokus stavio na to da svako dete ima pravo da, pre svega, živi sa svojim roditeljima, imajući u vidu da tu priliku nemaju sva deca. Takođe, pohvaljeno je što je prepoznata mogućnost povremenog i urgentnog hraniteljstva za roditelje koji imaju decu sa teškoćama u razvoju, smatrajući to veoma značajnim, kako za jačanje biološke porodice, tako i za jačanje povremenog hraniteljstva, a sve u cilju da deca ostanu da žive sa svojim roditeljima.

U toku diskusije, članovi i zamenici članova Odbora, su se interesovali za pomoć porodicama koje imaju dete sa posebnim potrebama i imaju zdravu decu, odnosno da li postoji mogućnost, da kao usluga, bude oformljen centar za pomoć takvim roditeljima, imajući u vidu da usluge ličnog i personalnog pratioca važe radnim danima, ali detetu sa posebnim potrebama roditelji moraju biti posvećeni 24 časa dnevno i 365 dana u godini (npr: Ivanjica – primer dobre prakse, sa Programom „Vikend za predah“). Mišljenja su da bi to bio, s jedne strane, dobar primer i dobra mogućnost da roditelji mogu da predahnu i da se posvete zdravoj deci, dok s druge strane bi se na taj način podstakli roditelji da se odluče na rađanje još dece u porodici pored deteta sa posebnim potrebama jer to obično bude ograničenje. Diskutovalo se i o tome da li postoji mogućnost da dete koje potiče iz porodice lošeg materijalnog stanja, odnosno loših uslova za njegov život i obrazovanje, ne bude zbog toga oduzeto od matične porodice i predato hraniteljskoj porodici, koja za to dobija odgovarajuću nadoknadu, već da ta nadoknada bude upućena, kao dodatna pomoć, matičnoj porodici deteta koja se nalazi u pomenutom stanju. S tim u vezi, otvorilo se pitanje bolje i efikasnije koordinacija dva ministarstva - Ministarstva za brigu o porodici i demografiju i Ministarstva za rad, boračka i socijalna pitanja, u čijoj nadležnosti su centri za socijalni rad, jer upravo centri insistiraju da je važna inkluzija, odnosno da sva deca budu što više u svojim matičnim porodicama.

Tokom diskusije, ocenjeno je da je potrebno da Ministarstvo ima kontinuiranu saradnju sa lokalnim samoupravama kojima je potrebna podrška, u vidu podrške mladim roditeljima, zatim pomoć romskoj deci, podrška deci sa posebnim potrebama, kao i deci lošeg materijalnog statusa. Takođe, bilo je i reči o kategoriji dece koja žive na selu, uz apel da Ministarstvo posveti više pažnje toj deci tako što bi predvidelo veća finansijska izdvajanja koja bi im stvorila bolje uslove života i veće mogućnosti i na taj način, deci sa sela, približili život koji imaju deca koja žive u gradovima, imajući u vidu da mali broj ljudi ostaje da živi na selu, u nadi da stvori porodicu (npr: područja sa teškim uslovima života, pogranične opštine i sela – Svrljig, Bela Palanka, delovi jugoistočne Srbije).

Polazeći od najavljenih izmena i dopuna Zakona o finansijskoj podršci porodici sa decom, otvorilo se pitanje da li se očekuje izmena odredbe u delu koji se odnosi na pravo na dečji, odnosno roditeljski dodatak za peto dete i svako naredno dete. Takođe, bilo je i reči o zaštiti dece od kladionica i drugih igara na sreću koje stvaraju loš i negativan uticaj na rast i razvoj dece i budućih generacija, imajući u vidu da kladionice nisu u dečjim rukama već su deca samo žrtve, a da zakonska regulativa, po tom pitanju, nije precizna, kao ni pitanje nadležnosti nad kladionicama i drugi propisi i uslovi (npr: Novi Pazar, protesti, okupljanja; npr: kladionice da se ne nalaze blizu škola – slovenačko zakonodavstvo).

Polazeći od primera dobre prakse, iz drugih zemalja, ocenjeno je da bi možda trebalo u nekoj budućnosti razmisliti o jednom velikom potencijalu u ranijim generacijama, odnosno da se eventualno babama i dedama omogući da imaju pravo na porodiljsko odsustvo kako bi se, s jedne strane, ženama – majkama koje žele da se brzo vrate na posao, da rade, da napreduju u karijeri sa većim primanjima, pružila takva mogućnost , kao i da se time podstakne veći broj rađanja, dok s druge strane, na taj način bi se prevazišao period dok dete ne bude stasalo za vrtić. Takođe, kao primer dobre prakse, iz naše zemlje, je predstavljena opština Knić – opština treće grupe razvijenosti, uz prezentovana iskustva da se za četiri godine povećao (duplirao) broj novorođenih beba a smanjile migracije stanovništva iz sela prema gradu, uz primenu mera koje su u fokus stavljale ženu – majku, kao nosioca porodice (mere su se odnosile na podršku u zapošljavanju kroz poljoprivredu – subvencije sa prednošću ženama kao nosiocima poljoprivrednog gazdinstva, značajne podsticaje mere u razvoju vrtića i predškolskih ustanova, subvencije za mlade bračne parove koji žele da ostanu na selu i ulažu u poljoprivrednu proizvodnju, podsticaji novorođenim bebama, mere u vidu novčanih davanja za nezaposlene porodilje, mere u vidu edukacije koja se odnosi na porodicu i demografsku sliku i dr.). Bilo je i reči o uočenom problemu na lokalnom nivo, odnosno u manjim seoskim sredinama gde deca koja dolaze iz porodica od kojih je jedan od roditelja alkoholičar ili je prisutan neki drugi problem, niko se, u tom slučaju, iz detetovog okruženja ne odlučuje da takvu situaciju sa detetom prijavi centru za socijalni rad. S tim u vezi, izneto je mišljenje da se možda formira savet, na lokalnom nivou, koji bi umrežio školu, centar za socijalni rad, lokalnu samoupravu i policiju i zajedničkim delovanjem i saradnjom rešili problem takve dece za koju trenutno nema rešenje.

Predstavnici Ministarstva su se, na kraju diskusije, zahvalile na iznetom mišljenju o podnetim informacijama, na datim predlozima i preporukama, a sve u cilju da se poboljša demografska prilika u Republici Srbiji. Osvrnule su se na to, da je Ministarstvo osnovano kao strateško Ministarstvo, koje će u partnerstvu sa ostalim ministarstvima u Vladi Republike Srbije, da postavi temelje dobrom budućem procesu, odnosno uputile su apel svima da iskoriste datu priliku da zajedničkim radom i trudom se učini dobrobit za buduće generacije. Shodno tome, nadovezale su se i na Program „Srbija 2025“ koji pored podrške velikim investicionim projektima nastoji da podrži mlade ljude da se u većem broju zapošljavaju, da ranije sklapaju brakove i da ranije rađaju decu, uz iznetu konstataciju da istraživanja pokazuju da je stopa rodnosti u Republici Srbiji oko 1,5%, dok je stopa rodnosti u razvijenim zemljama Evropske unije 1,8%. Polazeći od toga da je Ministarstvo, u okviru svoje nadležnosti, planiralo obilazak oko 150 lokalnih samouprava, sa ciljem da na terenu, u saradnji i razgovorima sa donosiocima odluka, sa predsednicima opština, sa gradonačelnicima i njihovim timovima uoče sve specifičnosti svake sredine i da na kraju, sve to, Ministarstvo integriše i sublimira u sveobuhvatan dokument koji će biti predstavljen Vladi Republike Srbije, do kraja 2021. godine. Polazeći od najavljene izmene i dopune Zakona o finansijskoj podršci porodici sa decom, ukazano je da je praksa pokazala da su izmene i dopune neophodne, dok se neke od najvažnijih izmena odnose na ostvarivanje prava naknade za porodilje (ne traži se da porodilja ima najmanje šest najnižih osnovica da bi ostvarila minimalnu naknadu zarade za vreme porodiljskog odsustva tako da na taj način žene koje imaju jedan dan radnog staža ostvaruju pravo), kao i izmena i dopuna kojom je predviđeno da u slučaju da majka rodi peto dete (uslov da je živorođeno) ostvaruje pravo za peto dete pod uslovom da se ne ostvari pravo za neko od dece ranije rođenih (ako dete umre i da majka ne ostvari pravo na roditeljski dodatak - roditeljski dodatak za dalja rađanja nije predviđen, osim za peto dete, pod uslovom da je neko od prethodno rođene dece umrlo, onda ima isto pravo kao za četvrto dete - ista je naknada).

Na kraju diskusije, a na predlog predsednika, Odbora je jednoglasno prihvatio Informaciju o radu Ministarstva za brigu o porodici i demografiju za period od oktobra do decembra 2020. godine, kao i Informaciju o radu Ministarstva za brigu o porodici i demografiju za period od januara do marta 2021. godine.

Predsednik Odbora je obavestio, da će Odbor na osnovu člana 229. stav 4. Poslovnika Narodne skupštine podneti Izveštaj Narodnoj skupštini i na taj način je izvestiti, da je saglasno članu 229. Poslovnika Narodne skupštine, Odbor razmotrio i odlučio da prihvati Informaciju o radu Ministarstva za brigu o porodici i demografiju za period od oktobra do decembra 2020. godine i Informaciju o radu Ministarstva za brigu o porodici i demografiju za period od januara do marta 2021. godine.

**Treća tačka dnevnog reda** – R a z n o

U diskusiji su učestvovali: Ivica Dačić, predsednik Odbora i Hadži Milorad Stošić, zamenik člana Odbora.

Predsednik Odbora je informisao da je, Odbor na prethodnoj sednici doneo Odluku o obrazovanju Radne grupe za inicijative, peticije, predstavke i predloge, kao i da je Radna grupa održala svoju Prvu sednicu na kojoj su razmatrane predstavke koje su pristigle Odboru, a predsedavajući Radne grupe je Jelena Mijatović, zamenik predsednika Odbora. Takođe, obavestio je da je zamenik predsednika Odbora održala sastanak sa predstavnicima Ministarstva za brigu o porodici i demografiji i sa Zaštitnikom građana i zamenikom Zaštitnika građana koji se bavi pitanjima zaštite prava deteta, u skladu sa dogovorom koji je postignut na prethodnoj sednici.

Predsednik Odbora je upoznao prisutne sa predlogom koji dolazi od strane Hadži Milorada Stošića, zamenika člana Odbora, da se sednica Odbora održi van sedišta Narodne skupštine, uz iznetu ocenu da sednice mogu da se održe van sedišta Narodne skupštine ali u skladu sa delokrugom rada Odbora i zamolio zamenika predsednika Odbora da obavi konsultacije oko definisanja predloga dnevnog reda, kao i da se tema prilagodi nadležnosti Odbora.

Polazeći od razgovora sa prethodne sednice Odbora, Hadži Milorad Stošić, zamenik člana Odbora je istakao da njegov predlog za održavanje sednice van sedišta Narodne skupštine, u Gradu Nišu, ima za cilj da približi rad Narodne skupštine, odnosno narodnih poslanika građanima u lokalnoj samoupravi, uz napomenu da bi bilo od značaja da Odbor nastavi praksu održavanja sednica van sedišta kako je to bilo u prethodnom periodu.

Sednica je završena u 12,20 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

SEKRETAR ODBORA PREDSEDNIK ODBORA

Jelena Đorić Ivica Dačić